সকাল তখন প্রায় সাড়ে ১০টা। আমরা দাঁড়িয়ে দাঁড়িয়ে বুলবুল ভাই, মজিবুর রহমান মন্জু ভাই ও মাসুদ ভাইয়ের দিকনির্দেশনা শুনছিলাম। তাঁরা আমাদের বললেন আমাদের দায়িত্ব হচ্ছে ওহুদের যুদ্ধে গিরিপথে হযরত জুবায়ের (রা)-এর নেতৃত্বে যে ৫০ জন সাহাবী ছিল তাঁদের মতো পল্টন মোড়ের এই প্রবেশপথটি সুরক্ষা করার। আমাদের ওপর যদি থুথু, জুতা এমনকি গুলিও করা হয়, তারপরও যেন আমরা শান্ত থাকি এবং অবস্থান ত্যাগ না করি। এর প্রায় ১৫-২০ মিনিট পর কাকরাইল থেকে অ্যাডভোকেট সাহারা খাতুনের নেতৃত্বে একটি মিছিল আসে, মিছিলটি পল্টন মোড় পার হওয়ার সময় আমাদের ওপর হামলার চেষ্টা করে। তারা আমাদের ওপর জুতা ও বোতল নিক্ষেপ করে। কিন্তু দায়িত্বশীলদের নির্দেশনা অনুযায়ী আমরা কোনোরূপ প্রতিক্রিয়া না দেখিয়ে দাঁড়িয়ে থাকি। আমাদের সামনে দণ্ডায়মান মহানগর জামায়াত ও শিবির নেতৃবৃন্দ তাদেরকে ম্যানেজ করে মুক্তাঙ্গনের দিকে তথা আওয়ামী লীগের সমাবেশস্থলের দিকে পার করে দেন।